作者:皮日休
標題:新秋言懷寄魯望三十韻
內容:新秋入破宅，疏淡若平郊。戶牖深如窟，詩書亂似巢。移床驚蟋蟀，拂匣動蠨蛸。靜把泉華掬，閑拈乳管敲。檜身渾個矮，石面得能bn。小桂如拳葉，新松似手梢。鶴鳴轉清角，鶻下撲金髇。合藥還慵服，為文亦懶抄。煩心入夜醒，疾首帶涼抓。杉葉尖如鏃，藤絲韌似鞘。僨田含紫芋，低蔓隱青匏。老柏渾如疥，陰苔忽似膠。王餘落敗塹，胡孟入空庖。度日忘冠帶，經時憶酒餚。有心同木偶，無舌並金鐃。興欲添玄測，狂將換易爻。達人唯落落，俗士自譊譊。底力將排難，何顏用解嘲。欲銷毀後骨，空轉坐來胞。猶豫應難抱，狐疑不易包。等閒逢毒蠚，容易遇咆哮。時事方千蠍，公途正二崤。名微甘世棄，性拙任時拋。白日須投分，青雲合定交。仕應同五柳，歸莫舍三茅。澗鹿從來去，煙蘿任溷殽。狙公鬧後戲，雲母病來摷。從此居方丈，終非競鬥筲。道窮應鬼遣，性拙必天教。無限疏慵事，憑君解一瓟。